b'\n_START_ARTICLE_\nHurling\n_START_PARAGRAPH_\nHurling (gelsko iom\xc3\xa1na\xc3\xadocht ali iom\xc3\xa1int) je ekipni \xc5\xa1port, ki izvira iz gelske kulture. Krovna organizacija hurlinga je Gaelic Athletic Association._NEWLINE_Igra se s posebnimi palicami, imenovanimi hurley (v ir\xc5\xa1\xc4\x8dini cam\xc3\xa1n, izgovorjeno [\xcb\x88kam\xc9\x91\xcb\x90n]) in posebno \xc5\xbeogo, imenovano sliotar (izgovorjeno [\xcb\x88\xca\x83l\xc9\xaat\xc9\x99\xc9\xb9]). Najbolj je hurling raz\xc5\xa1irjen na Irskem, kar se ti\xc4\x8de igre pa velja za najhitrej\xc5\xa1i ekipni \xc5\xa1port. Hurling ima nekaj podobnosti s \xc5\xa1e enim irskim \xc5\xa1portom, ki izvira iz Gelske kulture, gelskim nogometom. Igri imata podobno igri\xc5\xa1\xc4\x8de, gole, \xc5\xa1tevilo igralcev ter ve\xc4\x8dino terminologije. Obstaja \xc5\xa1e ena podobna igra, namenjena \xc5\xbeenskam, ki se imenuje camogie (cam\xc3\xb3ga\xc3\xadocht)._NEWLINE_Cilj hurlinga je s palico odbiti \xc5\xbeogico med vratnici, ki ju brani vratar. Zadetek nad pre\xc4\x8dko \xc5\xa1teje eno to\xc4\x8dko, zadetek pod pre\xc4\x8dko, v mre\xc5\xbeo, pa \xc5\xa1teje tri to\xc4\x8dke. _NEWLINE_Sliotar sme igralec prijeti z roko in ga nesti najve\xc4\x8d tri korake. Prav tako sme igralec \xc5\xbeogico odbiti v zrak ali po tleh s palico ali odprto dlanjo, dovoljeno pa jo je tudi brcniti. Igralec, ki \xc5\xbeeli sliotar nesti po igri\xc5\xa1\xc4\x8du ve\xc4\x8d kot tri korake, ga mora prena\xc5\xa1ati na palici, ali pa ga na palici odbijati. Takrat ga sme z roko prijeti najve\xc4\x8d dvakrat. _NEWLINE_Igralec sme drugega igralca od strani zadeti z ramo, vendar pa ga ne sme zaustaviti s celim telesom (body-check) ali ga zadeti z ramo v drug del telesa. Igralci ne nosijo podlo\xc5\xbeenih dresov, priporo\xc4\x8deno pa je no\xc5\xa1enje \xc4\x8delad z varnostno obrazno mre\xc5\xbeico. No\xc5\xa1enje teh \xc4\x8delad je obvezno za igralce, mlaj\xc5\xa1e od 19 let.\n_START_SECTION_\nZgodovina\n_START_PARAGRAPH_\nHurling je igra, starej\xc5\xa1a od pisane zgodovine Irske. Predvidevajo, da je nastala \xc5\xa1e pred za\xc4\x8detkom kr\xc5\xa1\xc4\x8danstva, na Irsko pa naj bi jo prinesli Kelti. Na Irskem naj bi hurling igrali \xc5\xbee ve\xc4\x8d kot 2000 let, prva omemba te igre v pisnih virih pa izvira iz 15. stoletja. Hurling ima verjetno iste korenine kot \xc5\xa1kotska igra shinty, cammag, ki se igra na otoku Isle of Man ter bandy, ki se je v preteklosti za\xc4\x8del igrati v Angliji in Walesu. Risana zgodba T\xc3\xa1in B\xc3\xb3 Cuailgne prikazuje junaka C\xc3\xbachulainna, ki igra hurling na Emain Machi. Obstajajo tudi podobne zgodbe o junaku Fionn Mac Cumhailu ter njegovi legendarni voja\xc5\xa1ki dru\xc5\xa1\xc4\x8dini Fianna. Hurling prikazujejo tudi \xc5\xa1tevilne druge risarije in reliefi, med katerimi velja omeniti kipe iz 13. stoletja v Kilkennyju ter nagrobnik iz 15. stoletja, ki se nahaja v Inishowenu, County Donegal._NEWLINE_18. stoletje velja za zlato dobo hurlinga, prvi poskus za standardizacijo igre pa je bila ustanovitev Irske hurling zveze (Irish Hurling Union) na Kolid\xc5\xbe svete Trojice v Dublinu leta 1879 in sestavljanje prvih pisanih pravil igre. Gaelic Athletic Association (GAA) je bila nato ustanovljena leta 1884, takrat so bila natisnjena tudi prva pisana pravila igre. _NEWLINE_Ve\xc4\x8dja organiziranost hurlinga in gelskega nogometa je pri\xc5\xa1la z 20. stoletjem, ko je bilo ustanovljeno vseirsko prvenstvo v hurlingu, hkrati pa so se za\xc4\x8dela izvajati tudi provincialna prvenstva. Kot velesile v hurlingu so se uveljavile grofije Cork, Kilkenny ter Tipperary. Poleg njih je bil hurling mo\xc4\x8dno razvit tudi v grofijah Wexford, Waterford, Clare, Limerick, Offaly, Dublin ter Galway._NEWLINE_Tudi v 21. stoletju ostaja hurling drugi najbolj priljubljen \xc5\xa1port na Irskem. Organizacija ZN za izobra\xc5\xbeevanje, znanost in kulturo je uvrstila hurling v register nesnovne kulturne dedi\xc5\xa1\xc4\x8dine kot enega najstarej\xc5\xa1ih in najhitrej\xc5\xa1ih zunanjih \xc5\xa1portov, pri \xc4\x8demer je posebej izpostavila tudi njegov pomen za irsko kulturo.'